Curlingbørn er ikke kun et fænomen i børnehaverne eller i skolerne rundt omkring i landet. Fænomenet findes i stigende grad også på flere af universiteterne.

Begrebet curlingbørn kommer sig af, når forældre fejer alle problemerne væk for deres børn.

Campusleder på SDU i Kolding Per Krogh Hansen fortæller om den stigende tendens med curlingbørn på universitetet:

- Det, der sker i stigende grad, er, at det er forældrene, der henvender sig på deres børns vegne. Og her taler vi altså om børn, der er over 20 år gamle, siger Per Krogh Hansen SDU i Kolding.

Forældre brokker sig på de unges vegne

På flere af Syddansk Universitets afdelinger oplever man, at forældre for eksempel kan finde på at ringe og brokke sig over, at sønnen eller datteren er dumpet til eksamen.

Læs også : Rektor: Forældre gør curlingbørn uselvstændige

- Forældrene kan være utilfredse med rigtig mange ting. De kan være sure over, at deres barn har dumpet en eksamen. Eller de kan være utilfredse med, at et kursus er blevet rykket. Eller at sønnen eller datteren ikke har fået dispensation, siger rektor for samtlige af SDU's afdelinger, Jens Oddershede.

Campusleder på SDU i Kolding Per Krogh Hansen, der har mange studerende fra det syd- og sønderjyske område, siger at forældrene også kan ringe og spørge om undervisningen ikke kan flyttes, så deres barn kan nå i skole.

Vred og truende tone fra forældre

- For eksempel har vi oplevet en studerende, der havde problemer med at nå frem til undervisningen om morgenen i Kolding, fordi vedkommende havde fået en rigtig lækker lejlighed i Esbjerg, og den ville man ikke lige af med. Så blev der spurgt om undervisningen kunne flyttes, så man kunne nå frem, siger Per Krogh Hansen.

Læs også : Hør indslag om uafhængighed og forældre på P1

Jens Oddershede siger også at tonen fra forældrene kan være særdeles barsk.